作者:任昱
標題:越調・小桃紅
內容:山林鐘鼎未謀身，不覺生秋鬢。漢水秦關古今恨，謾勞神，何須斗大黃金印。漁樵近鄰，田園隨分，甘作武陵人。東鄰西舍酒頻沽，拄杖穿花去。長笑功名草頭露，且狂疏，醉如劉阮猶遲暮。雞翁問餘，鹿門深處，真作野人居。宴席桃花扇底楚天秋，恰恰鶯聲溜。絡臂珍珠翠羅袖，捧金甌，纖纖十指春蔥瘦。移花旁酒，張燈如晝，重酌更風流。指甲桃腮輕託玉纖微，有恨彈珠淚。曾整金釵動春意，數歸期，等閒掐損闌干翠。拈花露溼，剖橙香膩，宜捧紫霞杯。春情深沉院落牡丹殘，懶揭珠簾看，青杏園林管絃散。翠陰間，數聲黃鳥傷春嘆。離懷未安，相思不慣，獨倚小闌干。